S-5630/2021

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 1. desember 2021, á hendur H-kvk-þgf G-kvk-þgf, kt. 000000- 0000, [ ---], Mosfellsbæ, fyrir umferðarlagabrot með því að hafa, mánudaginn 1. febrúar 2021, ekið bifreiðinni [ ---] svipt ökurétti, undir áhrifum áfengisog óhæf til að stjórna henni örugglega vegna áhrifa slævandi lyfja(í blóði mældist vínandamagn 0,88‰, díazepam 115 ng/ml, nordíazepam 115 ng/ml og quetiapín 51 ng/ml) um Vesturlandsveg í Reykjavík, við Höfðabakka 9, þar sem lögregla stöðvaði aksturinn.

Telst brot þetta varða við 1., sbr. 2. mgr. 48. gr., 1., sbr. 2. mgr. 49. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar skv. 99. og 101. gr. umferðarlaga nr. 77/2019.

Ákærða hefur játað skýlaust fyrir dómi þá háttsemi sem henni er gefin að sök samkvæmt ákæru. Sannað er með játningu ákærðu og öðrum gögnum málsins að ákærða er sek um þá háttsemi sem henni er gefin að sök og eru brot hennar rétt heimfærð til refsiákvæða í ákæru. Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og ákærðu hafði verið gefinn kostur á að tjá sig um lagaatriði og ákvörðun viðurlaga. Ákæruvaldið gerir sömu dómkröfur og greinir í ákæru. Ákærða krefst vægustu refsingar sem lög leyfa.

Ákærða er fædd í febrúar 1976. Samkvæmt framlögðu sakavottorði, dagsettu 29. nóvember 2021, gekkst ákærða undir sektarrefsingu með lögreglustjórasátt 27. júlí 2016, fyrir akstur undir áhrifum áfengis og var svipt ökurétti í 18 mánuði frá sama degi að telja. Þá gekkst ákærða undir sektarrefsingu með lögreglustjórasátt 12. apríl 2017 fyrir akstur svipt ökurétti. Ákærða gekkst undir sektarrefsingu með tveimur lögreglustjórasáttum 7. nóvember 2018 fyrir akstur undir áhrifum áfengis. Um leið var ákærða svipt ökurétti í 4 ár frá sama degi að telja og 24 mánuði frá 7. nóvember 2022. Þá var ákærðu gert að sæta fangelsi í 30 daga með dómi 14. maí 2020 fyrir akstur undir áhrifum áfengis og akstur svipt ökurétti. Um leið var ákærða svipt ökurétti ævilangt frá birtingu dómsins 14. ágúst 2020. Nú síðast var ákærða með dómi Héraðsdóms Reykjavíkur 25. nóvember 2020 dæmd til að sæta fangelsi í 90 daga fyrir akstur undir áhrifum ávana- og fíkniefna, áfengis og slævandi lyfja ásamt því að aka svipt ökurétti. Þá var áréttuð ævilöng ökuréttarsvipting ákærðu.

Við ákvörðun refsingar í þessu máli verður horft til þess að fastmótuð dómvenja er fyrir því að ákveðin umferðarlagabrot af sömu tegund hafi ítrekunaráhrif með stoð í 5. tölulið 1. mgr. 70. gr. almennra hegningarlaga nr. 19/1940 þannig að viðurlög þyngist frá einni viðurlagaákvörðun til annarrar til að tryggja varnaðaráhrif þeirra. Er í því sambandi tekið mið af skilyrðum 71. gr. almennra hegningarlaga nr. 19/1940 fyrir ítrekunaráhrifum brota. Um þessi sjónarmið vísast meðal annars til dóma Landsréttar í málum nr. 832/2019 og 3/2020. Verður með vísan til framangreinds og sakaferils ákærðu við það miðað að ákærða hafi með brotum sínum í fimmta sinn gerst sek um akstur undir áhrifum áfengis og í fjórða sinn gerst sek um akstur svipt ökurétti innan ítrekunartíma í skilningi 71. gr. almennra hegningarlaga nr. 19/1940.

Með hliðsjón af framangreindu, sakarefni þessa máls og sakaferils ákærðu þykir refsing ákærðu hæfilega ákveðin fangelsi í 5 mánuði. Með vísan til dómvenju og sakaferils ákærðu þykja ekki efni til að skilorðsbinda refsinguna.

Með vísan til lagaákvæða í ákæru er áréttuð ævilöng ökuréttarsvipting ákærðu frá uppkvaðningu dóms þessa að telja.

Ákærða greiði 165.735 krónur í sakarkostnað.

Af hálfu ákæruvaldsins flutti málið K-kk-nf Ó-kk-nf aðstoðarsaksóknari fyrir J-kk-þf K-kk-þf saksóknar fulltrúa.

S-kk-nf Ö-kk-nf C-kk-nf, aðstoðarmaður dómara, kveður upp dóminn.

D Ó M S O R Ð:

Ákærða, H-kvk-nf G-kvk-nf, sæti fangelsi í 5 mánuði.

Áréttuð er ævilöng ökuréttarsvipting ákærðu frá uppkvaðningu dómsins að telja.

Ákærða greiði 165.735 krónur í sakarkostnað.

S norri Ö-kk-nf C-kk-nf